Careful with That Axe, Eugene

„Careful with That Axe, Eugene“ — ინგლისური პროგრესული როკ-ჯგუფ პინკ ფლოიდის ინსტრუმენტული იმპროვიზაციული კომპოზიცია, გამოცემული სინგლზე „Point Me at the Sky“. იგი აგრეთვე შეტანილია ჯგუფის კრებულში Relics. მისი საკონცერტო ვერსიები ჟღერს ალბომში Ummagumma და ფილმში Pink Floyd: Live at Pompeii. კომპოზიციის კიდევ ერთი ვერსია, „Come in Number 51, Your Time Is Up“, შეტანილია მიქელანჯელო ანტონიონის ფილმში „ზაბრისკი პოინტი“ და მის საუნდტრეკში.

კომპოზიცია

კომპოზიციის მუსიკალური ნაწილი ეფუძნება მსუბუქ, ორგანზე აგებულ ჯემს და ბას-გიტარის თანმხლებ პარტიას, რომელიც მონოტონურია. სიმღერას ტექსტი არ აქვს, თუმცა როჯერ უოტერსი ჩურჩულებს მის სათაურს, რასაც მოჰყვება მისივე კივილი, Candy and a Currant Bun-ის მსგავსი. მუსიკა უფრო და უფრო ხმაურიან ტონს იძენს, შემდეგ კი თანდათან მშვიდდება. დაძაბული სექციების დროს დეივიდ გილმორის გიტარა და სკეტ-ვოკალი ჟღერს. კონცერტების დროს ამ ნაწილს დეივიდი ვოკალურად გიტარასთან უნისონში ასრულებდა.

ფილმისთვის „ზაბრისკი პოინტი“ კომპოზიციას გადაერქვა სახელწოდება და ეწოდა „Come In Number 51, Your Time Is Up“. მას დაემატა ბევრი ჩურჩული და გუნდის ვოკალები. ძირითად ვოკალებს ამ ვერსიაში ასრულებენ დეივიდ გილმორი და როჯერ უოტერსი, ხოლო უოტერსის კივილი შესამჩნევად ხმამაღალია. თუკი ორიგინალური ვერსია რე მინორში სრულდებოდა, ეს ვერსია მი მინორში სრულდება. ფილმში იგი ჟღერს ფინალური სცენის დროს, როდესაც შენელებული მოძრაობით არის ნაჩვენები დიდი აფეთქება.

 საკონცერტო ვერსიები 

ჯგუფი კომპოზიციას ასრულებდა 1968-1973 წლების ყველა კონცერტზე, ერთხელ კი 1977 წელსაც შეასრულა. ადრეული ვერსიის წარდგენა შედგა 1968 წლის 31 მაისს, სათაურით „Keep Smiling People“. სათაურით „Murderistic Woman“ კომპოზიცია ჯონ პილის გადაცემაში Top Gear, 1968 წლის 11 აგვისტოს გადაიცა, ხოლო ჩაიწერა მანამდე, BBC-ს სტუდიაში Piccadilly, 1968 წლის 25 ივნისს.Hodges, Nick and Priston, Ian (1999), Embryo: A Pink Floyd Chronology 1966–1971. Cherry Red Books, p. 126.

 პერსონალი 
 როჯერ უოტერსი - ბას გიტარა, ვოკალი
 დეივიდ გილმორი-  გიტარა,  ვოკალი
 რიჩარდ რაიტი - ორგანი 
 ნიკ მეისონი- დასარტყმელი საკრავები, პერკუსია

 სქოლიო 

კატეგორია:პინკ ფლოიდის სიმღერები
კატეგორია:1968 წლის სიმღერები
კატეგორია:სიმღერები დეივიდ გილმორის ავტორობით
კატეგორია:სიმღერები როჯერ უოტერსის ავტორობით